Pa dood, seun kritiek ná VS-plaasaanvalArgieffoto (Foto: Unsplash) ’n Boer is dood en sy seun in ’n kritieke toestand nadat hulle in hul plaashuis in die omgewing van Hennenman in die Vrystaat oorval is. Brig. Motantsi Makhele, woordvoerder van die polisie, sê ’n werker van die gesin het Vrydagoggend omstreeks 05:00 op die pa en seun in die plaashuis afgekom nadat die boer se vrou haar gebel en gevra het om ondersoek in te stel. Die boer se vrou was nie tuis ten tyde van die aanval nie en kon hulle nie in die hande kry nie waarna sy die werker gekontak het. Die 56-jarige boer is vermoedelik in die huis oorval en in die kop geskiet. Sy seun (26) is vermoedelik met sy aankoms tuis oorval en in die rug met ’n skerp voorwerp gesteek. Die werker het vanoggend familie van die slagoffers gekontak waarna die polisie na die plaas ontbied is. Die pa is vanoggend op die toneel dood verklaar en sy seun na ’n hospitaal gehaas. Dit word vermoed dat een of twee vuurwapens in die aanval gesteel is. Dit is nie in dié stadium duidelik hoeveel verdagtes by die aanval betrokke was en hoe hulle van die toneel gevlug het nie. Marius Müller, nasionale operasionele koördineerder van AfriForum, sê die seun word tans in ’n hospitaal in Welkom behandel. “Sy toestand is kritiek.” Dit is minstens die derde plaasmoord in net meer as ’n maand in dié provinsie. Dít volg na die moord op Brendin Horner in die omgewing van Paul Roux asook die moord op Dave Wessels buite Viljoenskroon.